Ir-Regolament tal-Kummissjoni (KEE) Nru 163/86
tas-27 ta’ Jannar 1986
li jemenda r-Regolament (KEE) Nru 2182/77 li jipprovdi regoli dettaljati għall-bejgħ ta’ ċanga tal-friża minn ħażniet ta’ intervent għall-ipproċessar fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta’ Ġunju 1968 dwar l-organizzazzjoni komuni tas-suq fiċ-ċanga u l-vitella [1], kif l-aħħar emendat bir-Regolament (KEE) Nru 3768/85 [2] u b’mod partikolari l-Artikolu 7(3) tiegħu,
Billi l-Artikolu 1 tar-Regolament tal-Kummissjoni (KEE) Nru 2182/77 [3], kif l-aħħar emendat bir-Regolament (KEE) Nru 3210/85 [4], jispeċifika li l-prodotti proċessati li għandhom jiġu magħmula minn ċanga ta’ intervent meta tinbiegħ għall-ipproċessar fil-Komunità; billi, ir-Regolament tal-Kummissjoni (KEE) Nru 597/77 [5] li għalih hemm referenza f’dak l-Artikolu kien ġie mħassar u mibdul b’ċerti dispożizzjonijiet imniżżla fir-Regolament tal-Kummissjoni (KEE) Nru 1136/79 [6], kif l-aħħar emendat bir-Regolament (KEE) Nru 2036/84 [7]; billi huwa għalhekk xieraq li jiġi hekk emendat l-imsemmi Artikolu;
Billi l-miżuri li għalihom jipprovdi dan ir-Regolament huma konformi ma’ l-opinjoni tal-Kumitat tal-Ġestjoni taċ-Ċanga u l-Vitella,
ADOTTAT DAN IR-REGOLAMENT:
L-Artikolu 1
L-Artikolu 1(1) tar-Regolament (KEE) Nru 2182/77 qiegħed b’dan jinbidel b’dan li ġej:
"1. Laħam mibjugħ skond dan ir-Regolament għandu jiġi użat għall-manifattura fil-Komunità, skond l-għażla tax-xerrej, ta’
(a) ikel ippriżervat kif imfisser fl-Artikolu 2(5) tar-Regolament (KEE) Nru 1136/79, jew
(b) prodotti oħra kif imfissra fl-Artikolu 2(6) ta’ dak ir-Regolament, jew prodotti li jaqgħu fit-Tariffa Doganali Komuni subintestatura 02.06 Ċ I (a) 2."
L-Artikolu 2
Dan ir-Regolament għandu jidħol fis-seħħ fit-tielet jum li jiġi wara dak li fih jiġi publikat fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta’ Jannar 1986.